Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) /* COM/2012/0682 final - 2012/0321 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ · Αιτιολόγηση και στόχοι της πρότασης Ο κανονισμός[1] για την κοινοπραξία ευρωπαϊκής ερευνητικής υποδομής (ΚΕΕΥ) εκδόθηκε από το Συμβούλιο το 2009, προκειμένου να διευκολύνει τη σύσταση και λειτουργία ευρωπαϊκών ερευνητικών υποδομών με μη οικονομικές βλέψεις. Με τον κανονισμό θεσπίστηκε ένα νέο νομικό μέσο ευρωπαϊκού επιπέδου για τη δημιουργία ευρωπαϊκών ερευνητικών υποδομών με νομική προσωπικότητα οι οποίες αναγνωρίζονται σε όλα τα κράτη μέλη. Σε πολλά από τα έργα που περιλαμβάνονται στον χάρτη πορείας του Ευρωπαϊκού Στρατηγικού Φόρουμ Ερευνητικών Υποδομών (ESFRI) προβλέπεται να χρησιμοποιηθεί η ΚΕΕΥ ως νομικό μέσο υλοποίησης και λειτουργίας ερευνητικής υποδομής. Ο κανονισμός για την ΚΕΕΥ προβλέπει στο άρθρο 9 παράγραφος 1 τη διάκριση και τη διαφορετική μεταχείριση κρατών μελών, συνδεδεμένων χωρών, τρίτων χωρών εκτός των συνδεδεμένων και διακυβερνητικών οργανισμών. Μια ΚΕΕΥ πρέπει να έχει ως μέλη τουλάχιστον τρία κράτη μέλη (άρθρο 9 παράγραφος 2), τα οποία θα πρέπει να έχουν από κοινού την πλειοψηφία των δικαιωμάτων ψήφου στη συνέλευση των μελών (άρθρο 9 παράγραφος 3). Ωστόσο, μια ΚΕΕΥ μπορεί να έχει καταστατική έδρα σε ένα κράτος μέλος ή σε συνδεδεμένη χώρα (άρθρο 8 παράγραφος 1). Οι συνδεδεμένες χώρες και ιδίως η Νορβηγία δήλωσαν μετ’επιτάσεως ότι προτίθενται να συμβάλουν ως χώρα υποδοχής ή μέλος σε μεγάλο αριθμό ΚΕΕΥ που βρίσκονται στο στάδιο της προετοιμασίας υπό τον όρο απόκτησης δικαιώματος ψήφου όπως τα κράτη μέλη της ΕΕ σε ΚΕΕΥ, ειδικά εάν είναι η χώρα στην οποία η ΚΕΕΥ έχει την κατασταστική της έδρα και, συνεπώς, συμβάλλει ουσιαστικά στις δραστηριότητές της. Στόχος της προτεινόμενης τροποποίησης του κανονισμού για την ΚΕΕΥ είναι να αποφευχθεί το ενδεχόμενο οι συνδεδεμένες χώρες να μην μπορούν να γίνουν κράτος μέλος υποδοχής ή μέλος μιας ΚΕΕΥ, επειδή με τη σημερινή κατάσταση τα δικαιώματα ψήφου τους ενδεχομένως δεν αντικατοπτρίζουν την οικονομικη στήριξη που παρέχουν σε έργα ΚΕΕΥ. · Γενικό πλαίσιο Μέχρι τώρα δεν έχουν γίνει μέλη ΚΕΕΥ συνδεδεμένες χώρες ή τρίτες χώρες εκτός των συνδεδεμένων. Λαμβάνοντας υπόψη τη δέσμευση της Ένωσης Καινοτομίας να ολοκληρωθεί ή να αρχίσει έως το 2015 η κατασκευή του 60% των υποδομών προτεραιότητας πανευρωπαϊκού ενδιαφέροντος που περιλαμβάνονται στο χάρτη πορείας του ESFRI, είναι σημαντικό οι συνδεδεμένες χώρες να μπορούν και αυτές να συμμετάσχουν πλήρως στη σύσταση και λειτουργία μιας ΚΕΕΥ ως μέλος ή κράτος υποδοχής και να συμβάλουν στη δημιουργία των εν λόγω υποδομών. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΑΝΤΙΚΤΥΠΟΥ Η εκτίμηση αντίκτυπου της Επιτροπής που διενεργήθηκε όταν ο κανονισμός για την ΚΕΕΥ προτάθηκε για έγκριση από το Συμβούλιο δεν αλλάζει από τις προτεινόμενες περιορισμένες τεχνικές τροποποιήσεις του κανονισμού για την ΚΕΕΥ. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Η προτεινόμενη τροποποίηση του κανονισμού για την ΚΕΕΥ αφορά αποκλειστικά το άρθρο 9 παράγραφοι 2 και 3, οι οποίες προτείνεται να τροποποιηθούν ώστε τουλάχιστον ένα κράτος μέλος μαζί με τουλάχιστον δύο κράτη μέλη ή συνδεδεμένες χώρες να είναι απαραίτητα για τη σύσταση ΚΕΕΥ. Επιπλέον, προτείνεται τα κράτη μέλη ή οι συνδεδεμένες χώρες να κατέχουν από κοινού την πλειοψηφία των δικαιωμάτων ψήφου στη γενική συνέλευση. Δεν προτείνονται άλλες τροποποιήσεις. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η προτεινόμενη τροποποίηση του κανονισμού ΚΕΕΥ δεν έχει δημοσιονομικές επιπτώσεις για την Ένωση ή τα κράτη μέλη 2012/0321 (NLE) Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως τα άρθρα 187 και 188, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομικής πράξης στα εθνικά κοινοβούλια, Έχοντας υπόψη τη γνώμη του Ευρωπαϊκού Κοινοβουλίου[2], Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[3], Έχοντας υπόψη τη γνώμη της Επιτροπής των Περιφερειών[4], Εκτιμώντας τα ακόλουθα: (1) Ο κανονισμός (ΕΚ) αριθ. 723/2009, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ)[5] θεσπίζει το νομικό πλαίσιο για τον καθορισμό απαιτήσεων και διαδικασιών για τη σύσταση κοινοπραξίας ευρωπαϊκής ερευνητικής υποδομής και τις επιπτώσεις της. (2) Η στήριξη και η ανάπτυξη ερευνητικών υποδομών στην Ευρώπη αποτελούν ανέκαθεν στόχο της Κοινότητας, όπως επιβεβαιώθηκε τελευταία στην απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)[6] και ιδίως στην απόφαση αριθ. 2006/974/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Ικανότητες»[7]. (3) Το Ευρωπαϊκό Στρατηγικό Φόρουμ Ερευνητικών Υποδομών (ESFRI) και η ομάδα προβληματισμού για τις ηλεκτρονικές υποδομές (e-IRG) κατάρτισαν και επικαιροποίησαν τον πρώτο Ευρωπαϊκό Χάρτη Πορείας για τις Ερευνητικές Υποδομές. (4) Μετά την έναρξη ισχύος του κοινοτικού νομικού πλαισίου για την κοινοπραξία ευρωπαϊκής ερευνητικής υποδομής (ΚΕΕΥ) το 2009, δύο ευρωπαϊκές ερευνητικές υποδομές λειτουργούν υπό καθεστώς ΚΕΕΥ. (5) Η συμμετοχή σε ΚΕΕΥ είναι ανοικτή στα κράτη μέλη, σε συνδεδεμένες χώρες, σε τρίτες χώρες πλην των συνδεδεμένων και σε διακυβερνητικούς οργανισμούς. (6) Οι συνδεδεμένες χώρες διαδραματίζουν ουσιαστικό ρόλο στην προετοιμασία και υλοποίηση των ευρωπαϊκών ερευνητικών υποδομών και πρέπει να μπορούν να συμμετέχουν στην ΚΕΕΥ επί ίσοις όροις με τα κράτη μέλη, καθώς συμβάλλουν στην επιστημονική αριστεία της έρευνας της Ένωσης και στην ανταγωνιστικότητα της οικονομίας της Ένωσης μέσω της στήριξης που παρέχουν. (7) Προκειμένου να διευκολυνθεί η συμμετοχή των συνδεδεμένων χωρών στην ΚΕΕΥ, το άρθρο 9 παράγραφοι 2 και 3 του κανονισμού (ΕΚ) αριθ. 723/2009 πρέπει να τροποποιηθεί ώστε η συνεισφορά των συνδεδεμένων χωρών να αντικατοπτρίζεται πλήρως στην ιδιότητα μέλους και στα δικαιώματα ψήφου, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 9 παράγραφοι 2 και 3 του κανονισμού (ΕΚ) αριθ. 723/2009 αντικαθίστανται από το ακόλουθο κείμενο: «2. Μέλη μιας ΚΕΕΥ μπορούν να είναι ένα κράτος μέλος και τουλάχιστον δύο άλλα κράτη μέλη ή συνδεδεμένες χώρες. Άλλα κράτη μέλη ή συνδεδεμένες χώρες μπορούν ανά πάσα στιγμή να γίνουν μέλη μιας ΚΕΕΥ, υπό ισότιμους και εύλογους όρους, καθοριζόμενους στο καταστατικό της, και ως παρατηρητές χωρίς δικαίωμα ψήφου υπό προϋποθέσεις που καθορίζονται στο καταστατικό. Τρίτες χώρες εκτός των συνδεδεμένων καθώς και διακυβερνητικοί οργανισμοί μπορούν επίσης να γίνουν μέλη μιας ΚΕΕΥ, υπό την επιφύλαξη της έγκρισης της συνέλευσης των μελών όπως προβλέπεται στο άρθρο 12 στοιχείο α), σύμφωνα με τις προϋποθέσεις και τις διαδικασίες τροποποίησης όσον αφορά την ιδιότητα μέλους που προβλέπει το καταστατικό. 3. Τα κράτη μέλη ή οι συνδεδεμένες χώρες κατέχουν από κοινού την πλειοψηφία των δικαιωμάτων ψήφου στη συνέλευση των μελών.»Σε περίπτωση που μια ΚΕΕΥ έχει την έδρα της σε κράτος μέλος, οι προτάσεις τροποποίησης του καταστατικού της απαιτούν τη σύμφωνη γνώμη της πλειοψηφίας των κρατών μελών που είναι μέλη της ΚΕΕΥ. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες. Βρυξέλλες, Για το Συμβούλιο Ο Πρόεδρος [1] Κανονισμός (ΕΚ) αριθ. 723/2009 του Συμβουλίου σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) [2] ΕΕ C, , σ. . [3] ΕΕ C, , σ. . [4] ΕΕ C, , σ. . [5] ΕΕ L 206 της 8.8.2009, σ. 1. [6] ΕΕ L 412 της 30.12.2006, σ. 1. [7] ΕΕ L 54 της 22.2.2007, σ. 101.